b'\n_START_ARTICLE_\nAbell 1835 IR1916\n_START_PARAGRAPH_\nAbell 1835 IR1916 este un obiect ipotetic situat \xc3\xaen direc\xc8\x9bia roiului de galaxii Abell 1835. Descoperirea sa  pe un cli\xc8\x99eu \xc3\xaen domeniul infraro\xc8\x99u al Very Large Telescope (VLT) al Observatorului European Austral (ESO) a fost anun\xc8\x9bat\xc4\x83 \xc3\xaen martie 2004.\n_START_SECTION_\nDescoperirea\n_START_PARAGRAPH_\nAstronomii francezi \xc8\x99i elve\xc8\x9bieni Roser Pell\xc3\xb3, Johan Richard, Jean-Fran\xc3\xa7ois Le Borgne, Daniel Schaerer \xc8\x99i Jean-Paul Kneib, de la Observatorul Midi, din Pirinei, Fran\xc8\x9ba, au afirmat, \xc3\xaen martie 2004, c\xc4\x83 au identificat, pe un cli\xc8\x99eu \xc3\xaen infraro\xc8\x99u, ob\xc8\x9binut de Very Large Telescope (VLT), un fragment de galaxie extrem de slab\xc4\x83, cu deplasarea spre ro\xc8\x99u de 10,0.  Acest lucru este echivalent cu a spune c\xc4\x83 este vizibil de pe P\xc4\x83m\xc3\xa2nt cum a fost la doar 460 milioane ani dup\xc4\x83 na\xc8\x99terea Universului. _NEWLINE_Observa\xc8\x9bia a fost f\xc4\x83cut\xc4\x83 posibil\xc4\x83 de c\xc4\x83tre roiul de galaxii cel mai apropiat (Abell 1835, din constela\xc8\x9bia Fecioara), care ac\xc8\x9bioneaz\xc4\x83 ca o puternic\xc4\x83 lentil\xc4\x83 gravita\xc8\x9bional\xc4\x83.\n_START_SECTION_\nDescriere\n_START_PARAGRAPH_\nStudiul spectroscopic al obiectului n-a putut fi realizat din cauza str\xc4\x83lucirii sale prea slabe, dar deplasarea sa spre ro\xc8\x99u a fost estimat\xc4\x83 prin metode fotometrice la o valoare de 10. Metoda utilizat\xc4\x83 era c\xc4\x83utarea unui exces de flux luminos corespunz\xc4\x83tor benzii de emisiune Lyman-alpha. O asemenea band\xc4\x83 fusese observat\xc4\x83  cu o lungime de und\xc4\x83 cuprins\xc4\x83 \xc3\xaentre 1,315 \xc8\x99i 1,365 microni, de comparat cu lungimea de und\xc4\x83 de repaus al benzii Lyman-alpha, de 121.5 nm. Acest raport de circa 11 \xc3\xaentre lungimile de und\xc4\x83 a fost interpretat ca fiind datorat unei deplas\xc4\x83ri spre ro\xc8\x99u de 10._NEWLINE_Obiectul se afl\xc4\x83 la o distan\xc8\x9b\xc4\x83 de 13,2 miliarde ani-lumin\xc4\x83 fa\xc8\x9b\xc4\x83 de P\xc4\x83m\xc3\xa2nt, \xc3\xaen constela\xc8\x9bia Fecioarei. Asta \xc3\xaenseamn\xc4\x83 ca Abell 1835 IR1916 se observ\xc4\x83 cum era acum 13,2 miliarde de ani, doar cu 500 milioane de ani dup\xc4\x83 Big Bang.'